Paginę presentis inditio noverint universi, quod Henricus, mites, de Gillens, homines quos in eadem villa Hugo, pater suus per helemosinam ecclesię Sanctę Margaritę contulerat, in presentia Beatricis Delfinę, ducissę Burgundię, apud Argilliaccum recognovit, et libere concessit Duranno, abbati predictę ecclesię, nec non canonicis ibidem Deo servientibus, laudante Aremburgi, uxore sua, cum Hugone ipsorum filio, illis hominibus de cetero possessionem habituris, quam noscuntur habuisse tempore illo quo facta fuit helemosina conventui Sanctę Margaritę, antiquo usagio in nemore et plano, sicut olim habuerunt, penes eosdem homines remanente. Quod autem de illorum possessione predictus Henricus vel aliquis ipsius cepit nomine juxta pacti tenorem reddet in integrum et helemosynam pro posse suo bona fide garantire promisit. Ob hoc autem ab ipsis hominibus quot annis decem solidos habebit, quos idem Enricus nulli ecclesię conferre poterit, nisi tantummodo canonicis Beatę Margaritę. Hujus rei testes sunt qui factum istud apud Gillens audierunt et viderunt sepedictus abbas Durannus, Richardus ejus concanonichus, Petrus, capellanus de Gillens; Odo et Petrus Radulphus, et Willermus, subdiaconi; Robertus de Focherens et Guiardus de Gillens, milites; Bernardus, Applanatus; Galfredus et Hamonellus, ipsius abbatis clientes. Hii vero testes fuerunt apud Argilliacum: Thomas, capellanus Ducissę; Chalus de Sauz, miles ejusdem Ducissę; Nicholaus, prepositus Argilliaci; Robertus de Lyri; ipsa Beatrix ducissa; Matildis, Alvernie comitissa, cum pluribus aliis. Ut autem res gesta perpetuam firmitatem obtineat ab utraque parte concessum est hanc paginam sigillis Odonis junioris, ducis Burgundię, et memoratę Beatricis, ducissę, communiri. Actum est hoc anno Verbi incarnati M° centesimo, octogesimo nono, regnante Philippo, glorioso rege Francię; Hugone existente duce Burgundię.